
1. Lucrările celei de-a 57-a sesiuni a Adunării Generale a ONU 

 

Lucrările celei de-a 57-a sesiuni a Adunării Generale a ONU, desfăşurate în perioada 10-14 septembrie a.c., la New York, în prezenţa a 50 de şefi de state şi de guverne, precum şi a aproximativ 130 de miniştri de externe, a cuprins pe ordinea de zi subiecte de interes major, precum combaterea terorismului, globalizarea, reforma structurilor Naţiunilor Unite, punerea în practică a obiectivelor stabilite la "Summit-ul Pământului" de la Johannesburg, pacea şi securitatea pe plan mondial. 

Cel mai aşteptat discurs a fost cel al preşedintelui american, George W. Bush, care a precizat cu această ocazie strategia SUA faţă de Irak. Principalele teme desprinse din discursul preşedintelui american sunt următoarele: 

- AMENINŢAREA IRAKIANĂ:

"Principiile şi securitatea noastră sunt sfidate astăzi de grupări în afara legii şi regimuri politice care nu acceptă nici un considerent moral şi nu au limite în ambiţiile lor violente. Într-un singur loc - la un singur regim - găsim toate aceste pericole, în formele cele mai grave şi agresive (...) exact tipul de ameninţare agresivă pe care Naţiunile Unite trebuie să-l înfrunte". 

"În urmă cu 12 ani, Irakul a invadat Kuweitul fără să fie provocat (...). Această agresiune a fost oprită de forţa trupelor coaliţiei şi de voinţa Naţiunilor Unite. Pentru a suspenda ostilităţile şi pentru a se proteja, dictatorul irakian şi-a luat o serie de angajamente. Termenii au fost clari, pentru el şi pentru toată lumea. Iar dacă acesta a acceptat, trebuie să arate că se conformează tuturor acestor obligaţii. În schimb, el a dat dovadă de dispreţ faţă de Naţiunile Unite şi toate angajamentele pe care şi le-a asumat. Încălcând fiecare angajament (...) Saddam Hussein şi-a scris propriul act de acuzare".

"Astăzi, Irakul continuă să ascundă informaţii importante despre programul său nuclear (...). Dacă Irakul va achiziţiona produse de fisiune, va fi capabil să construiască o armă nucleară într-un an".

"Irakul a fost autorizat să folosească veniturile din petrol pentru a cumpăra hrană. Saddam Hussein a deturnat acest program, încălcînd sancţiunile pentru a cumpăra tehnologie balistică şi arme. În 1991, Irakul a promis inspectorilor ONU acces imediat şi nelimitat pentru a verifica dacă promisiunea irakiană de a elimina armele de distrugere în masă şi rachetele cu rază lungă de acţiune a fost respectată. Irakul a încălcat acest angajament şi timp de şapte ani a minţit, s-a ascuns şi i-a hărţuit pe inspectorii ONU, după care a încetat orice cooperare".

"Regimul lui Saddam Hussein reprezintă un pericol grav. A sugera contrariul înseamnă a nega realitatea. A crede în bunăvoinţa acestui regim înseamnă a paria pe viaţa a milioane de oameni şi pe pacea mondială. Iar acest risc nu trebuie să ni-l asumăm. Comportamentul regimului irakian este o ameninţare la adresa autorităţii Naţiunilor Unite şi o ameninţare la adresa păcii", a spus preşedintele american.

- ULTIMATUM-UL ADRESAT IRAKULUI

"Dacă regimul irakian doreşte pacea, el va arăta, retrage şi distruge imediat şi fără condiţii toate armele de distrugere în masă, toate rachetele cu rază lungă de acţiune şi toate echipamentele conexe. Dacă regimul irakian doreşte pacea, va pune imediat capăt oricărei susţineri a terorismului şi va acţiona în vederea suprimării acestui flagel, aşa cum trebuie să facă toate ţările în conformitate cu rezoluţiile Consiliului de Securitate al ONU", a precizat preşedintele George W. Bush.

- OBLIGATIVITATEA IMPLICĂRII ONU 

"Ţara mea va colabora cu Consiliul de Securitate al ONU la elaborarea unei noi rezoluţii pentru a face faţă unei provocări comune. Dacă regimul irakian ne sfidează din nou, lumea trebuie să acţioneze în mod decisiv pentru ca Irakul să fie confruntat cu propriile răspunderi. Nu trebuie să existe dubii asupra obiectivelor Statelor Unite. Rezoluţiile Consiliului de Securitate vor fi aplicate (...) în caz contrar o acţiune este inevitabilă. Trebuie să alegem între o lume îngrozită şi o lume în progres. Nu putem să stăm liniştiţi, să nu facem nimic în timp ce pericolele sporesc. Trebuie să apărăm securitatea, drepturile inalienabile şi speranţele umanităţii. Prin tradiţie dar şi prin alegere, Statele Unite o vor face", a avertizat preşedintele american.

- UNESCO

Potrivit preşedintelui american, "ca simbol al angajamentului nostru în favoarea demnităţii umane, Statele Unite vor reintra în cadrul UNESCO. Această organizaţie a fost reformată şi America va participa deplin la misiunea sa pentru progresul drepturilor omului, toleranţei şi educaţiei".

 

 

 

- PROBLEMELE ORIENTULUI MIJLOCIU

"În Orientul Mijlociu nu poate exista pace pentru nici una dintre părţi fără libertate pentru ambele. SUA rămâne favorabilă unei Palestine independente şi democratice, care să convieţuiască cu Israelul în pace şi securitate (...) Ţara mea va continua să încurajeze toate părţile să-şi asume responsabilităţile în timp ce vom căuta o soluţie dreaptă şi integrală pentru acest conflict", a spus George W. Bush.

*

Pe de altă parte, cei cinci membri permanenţi ai Consiliului de Securitate al Naţiunilor Unite (SUA, Rusia, China, Franţa, Marea Britanie) au căzut de acord, în cadrul dezbaterilor asupra "necesităţii fixării unui ultimatum Irakului în vederea acceptării de către această ţară a inspectorilor internaţionali în materie de dezarmare", a declarat ministrul britanic de externe, Jack Straw. “Există unanimitate asupra revenirii la Bagdad a inspectorilor Naţiunilor Unite care au părăsit Irakul în anul 1998 şi, totodată există unanimitate în ceea ce priveşte violarea flagrantă de către Saddam Hussein a rezoluţiilor Consiliului de Securitate privind armele de distrugere în masă”, a subliniat şeful diplomaţiei britanice. 

Ministrul britanic de externe nu a avansat o dată pentru ultimatum-ul ce ar urma să fie fixat Irakului, menţionând că, deocamdată, cei cinci membri permanenţi ai Consiliului de Securitate au convenit numai asupra acestui lucru.

Secretarul general al Organizaţiei Naţiunilor Unite, Kofi Annan, a avertizat SUA să nu lanseze o acţiune militară unilaterală împotriva Irakului, pe care nu a exclus însă să o sprijine dacă regimul de la Bagdad "nu se va conforma la obligaţiile care îi revin prin rezoluţiile Consiliului de Securitate". 

“Dacă Irakul va persista în refuzul sau acceptarea reluării procesului de monitorizare a programelor irakiene de înarmare, atunci Consiliul de Securitate va trebui să facă faţă responsabilităţilor sale”, a avertizat secretarul general al ONU, fără a preciza ce măsuri s-ar putea adopta în acest caz. 

Cu puţin timp înainte de discursul preşedintelui SUA, George W. Bush, Kofi Annan a lăsat să se înţeleagă că cea mai mare responsabilitate îi revine Irakului, care singur poate împiedica o campanie militară americană prin acceptarea inspectorilor ONU pentru dezarmare. “Eforturile de a obţine aplicarea rezoluţiilor Consiliului de Securitate de către Irak trebuie să continue. Îi chem pe toţi cei care au o influenţă asupra conducerii irakiene să o convingă că acceptarea inspecţiilor este de o importanţă vitală”, a declarat secretarul general al ONU. "Reluarea inspecţiilor ONU în Irak este un prim pas indispensabil pentru a convinge lumea că toate armele irakiene de distrugere în masă au fost eliminate” şi, a adăugat Kofi Annan, “un prim pas spre suspendarea sancţiunilor care provoacă atâtea suferinţe poporului irakian”. 

Comentând discursul secretarului general al ONU, un înalt oficial a apreciat că “dacă este vorba de un avertisment la adresa SUA, atunci este un avertisment amical”, respectiv că ONU nu pare să se opună cu fermitate unei eventuale intervenţii militare americane în Irak, deşi ar dori să fie consultată înainte de adoptarea acestei decizii cu implicaţii atât de profunde. 

*

Organizaţia Naţiunilor Unite a dat publicităţii un raport, elaborat de un grup de lucru format din înalţi funcţionari ai ONU, în care sunt prezentate în detaliu 31 de recomandări practice prin care organizaţia urmăreşte să se mobilizeze în lupta împotriva terorismului. 

Recomandările merg de la aplicarea documentelor internaţionale existente în domeniu până la crearea unui “barometru al pericolului terorist” şi răspund celor trei preocupări generale - descurajarea şi prevenirea actelor teroriste şi întărirea cooperării internaţionale. Publicarea sa a avut loc în ajunul comemorării unui an de la atentatele de la 11 septembrie din SUA, în ziua deschiderii lucrărilor "Sesiunii 2002" a Adunării Generale a ONU. 

Prima recomandare a raportului atrage atenţia statelor membre ale organizaţiei asupra importanţei pe care o au "semnarea, ratificarea şi aplicarea efectivă" a celor 12 convenţii antiteroriste adoptate de ONU, în special a celei cu privire la stoparea finanţării terorismului.

Printre celelalte recomandări figurează şi organizarea de către Comisia pentru drepturile omului a unei consultări generale la toate nivelurile - internaţional, regional şi subregional - privind apărarea drepturilor omului în lupta antiteroristă. 

“Naţiunile Unite trebuie să menţină, să întărească şi să reafirme principiile şi scopurile Cartei ONU, a cărei esenţă este ameninţată şi sabotată de terorism”, subliniază autorii raportului, menţionând că “în acelaşi timp, lupta împotriva terorismului trebuie să ţină cont de obligaţiile legate de respectarea drepturilor omului”. 

Documentul preconizează, totodată, crearea la nivelul Departamentului pentru problemele dezarmării a unui mecanism care să publice odată la doi ani un raport privind potenţiala utilizare a armelor de distrugere în masă în acte teroriste. Acest raport, bazat pe resursele ONU, pe bazele de date specializate şi pe informaţii furnizate de statele membre, ar putea deveni un fel de “barometru al terorismului”, apreciază autorii documentului publicat. 

Unul dintre autori a precizat că s-a încercat o privire de ansamblu asupra sistemului ONU şi că efortul grupului de reflecţie nu s-a suprapus peste activitatea Comisiei antiteroriste, creată prin Rezoluţia 1373 a Consiliului de Securitate al ONU din 28 septembrie 2001, ce urmăreşte să asigure conformitatea legislaţiei statelor membre cu rezoluţiile antiteroriste ale organizaţiei mondiale.

 

2. Situaţia din Irak şi preconizata acţiune militară a SUA

 

Vicepremierul irakian, Tarik Aziz, a respins, la 14 septembrie a.c., reîntoarcerea necondiţionată a inspectorilor ONU în materie de dezarmare, cerută de SUA, estimând că acest fapt nu va înlătura riscul unei intervenţii militare împotriva ţării sale. "Întoarcerea inspectorilor fără condiţii prealabile nu va rezolva problema, pentru că avem deja o experienţă nefericită cu americanii. Ar fi oare înţelept să repetăm o experienţă care a eşuat şi nu a prevenit agresiunea în 1991?", a declarat vicepremierul irakian. 

Inspectorii Naţiunilor Unite care aveau misiunea de a controla dotarea Irakului cu arme chimice, biologice şi balistice au părăsit Irakul în 1998, în ajunul lansării unei campanii masive de bombardamente americano-britanice, iar autorităţile de la Bagdad nu le-au mai permis revenirea. "Nu este cine ştie ce filosofie să amâni cu patru-cinci luni o operaţiune militară, pe care să o lansezi după ce inspectorii îşi vor fi îndeplinit misiunea?", s-a întrebat retoric vicepremierul irakian Tarik Aziz. 

Vicepremierul irakian, Tarik Aziz, a mai declarat că ţara sa va examina propunerea preşedintelui francez, Jacques Chirac, referitoare la revenirea în Irak a inspectorilor internaţionali pentru dezarmare, dacă şeful statului francez va garanta împiedicarea unui atac american asupra Irakului. 

Propunerea preşedintelui francez, publicată recent în cotidianul "New York Times", presupune adoptarea de către Consiliul de Securitate al ONU a unei prime rezoluţii care să solicite revenirea în Irak a inspectorilor în dezarmare, iar în cazul în care Irakul va refuza să accepte inspecţiile ONU, Consiliul să-şi rezerve dreptul să voteze o a doua rezoluţie care să prevadă utilizarea forţei.

*

Pe de altă parte, preşedintele american, George W. Bush, a prezentat Congresului SUA un ultimatum la adresa Irakului conţinând cinci condiţii pe care regimul lui Saddam Hussein trebuie să le respecte “dacă vrea să demonstreze că doreşte pacea”.

Aceste condiţii, sunt următoarele: 

- "Retragerea sau distrugerea imediată şi necondiţionată a tuturor armelor de distrugere în masă, a tuturor rachetelor cu rază lungă de acţiune şi a tuturor materialelor adiacente; 

- Încetarea imediată a sprijinirii terorismului şi acţionarea în vederea eradicării acestuia; 

- Încetarea persecuţiilor la adresa populaţiei civile irakiene şi în special a minorităţilor etnice şi a grupărilor religioase; 

- Reglementarea diferendelor rămase în urma invadării Kuweitului în 1990/91, în special cele referitoare la persoanele dispărute şi la problema indemnizaţiilor; 

- Încetarea imediată a comerţului ilegal în afara programului umanitar al ONU «petrol în schimbul hranei»”. 

Preşedintele american a lăsat să se înţeleagă că şi în cazul în care aceste condiţii vor fi respectate, guvernul lui Saddam Hussein nu se va bucura de bunăvoinţa sa.

*

Şeful Comandamentului strategic central al armatei americane, generalul Tommy Franks, a prezentat un plan reactualizat vizând atacarea Irakului, la o reuniune a Statului major interarme desfăşurată la 10 septembrie a.c., la Washington.

Surse oficiale americane au confirmat că noul plan include o listă revizuită şi actualizată a obiectivelor irakiene. Întocmirea listelor cu asemenea obiective revine Comandamentului strategic general, însă planul recent prezentat include o detaliere a ţintelor specifice propuse de generalul T. Franks. Comandamentul strategic stabileşte obiectivele irakiene, armamentul care trebuie utilizat de forţele americane pentru a le distruge, precum şi un calendar privind momentul fiecărei acţiuni. 

Potrivit unor experţi ai Pentagonului, în cadrul reuniunii, au fost examinate mai multe opţiuni, însă primele ţinte irakiene vor fi principalele centre de comandă ale apărării antiaeriene din Irak, sistemele radar şi lansatoarele de rachetă, ceea ce va permite SUA să controleze spaţiul aerian al acestei ţări. Sistemul de apărare antiaeriană irakian este parţial controlat direct de Bagdad, însă există şi câteva puternice centre regionale, care ar urma să fie atacate, la rândul lor, de către SUA. 

Experţii Pentagonului apreciază că principalul obiectiv al apărării antiaeriene din jurul Bagdadului se află la Tikrit, unde este şi "fortăreaţa" preşedintelui Saddam Hussein, ţinta imediat următoare fiind Palatul prezidenţial din capitala irakiană, considerat de către SUA simbolul actualei puteri din Irak. 

Comandamentul strategic este pe punctul de a finaliza operaţiunea de reactualizare a listei obiectivelor în care se bănuieşte că s-ar afla arme de distrugere în masă.

*

Vicepremierul irakian, Tarek Aziz, a declarat, la 17 septembrie a.c., că Irakul a eliminat pretextul unui eventual război lansat de Statele Unite în Irak, prin decizia de a accepta revenirea necondiţionată a inspectorilor ONU. "Pretextul folosit de americani în vederea lansării unei operaţiuni militare antiirakiene a fost eliminat", a precizat T. Aziz, în deschiderea unei conferinţe internaţionale de susţinere a ridicării embargoului impus Irakului.

La rândul său, Secretarul general al Naţiunilor Unite, Kofi Annan, a anunţat, la New York, că Irakul este de acord cu revenirea necondiţionată la Bagdad a inspectorilor ONU, specialişti în dezarmare.

 

3. Alegerile parlamentare din Republica Macedonia 

 

Aproximativ 1,6 milioane de alegători au fost chemaţi, la 15 septembrie a.c., să aleagă noua componenţă a Parlamentului Republicii Macedonia, la un an de la semnarea unui acord ce a pus capăt unui conflict interetnic armat şi a instaurat în ţară o pace fragilă.

În opinia analiştilor politici, consolidarea păcii a reprezentat principala miză a acestui al patrulea scrutin legislativ care a avut loc de la obţinerea independenţei de către fosta republică iugoslavă, în anul 1991, aceste alegeri fiind considerate cruciale pentru stabilitatea ţării. 

Analiştii apreciază că cei 120 de noi deputaţi ce au fost aleşi pentru prima dată în sistem proporţional cu un singur tur de scrutin vor trebui să desăvârşească aplicarea acordului de la Ohrid, realizat sub auspiciile comunităţii internaţionale, a cărei misiune "Amber Fox" monitorizează de atunci situaţia din ţară. Acordul semnat la data de 13 august 2001, la Ohrid, în sud-vestul Macedoniei, de liderii principalelor partide ale celor două principale comunităţi - macedoneană (majoritară) şi albaneză - a deschis un proces de reformă a Constituţiei, garantând mai multe drepturi etniei albaneze, care reprezintă aproape un sfert din cele două milioane de locuitori ai ţării. 

Cea mai mare parte a membrilor UCK - formaţiune dizolvată de Alianţa Atlanticului de Nord - s-a grupat în jurul fostului lor lider politic Ali Ahmeti, care a înfiinţat mişcarea numită Uniunea Democrată pentru Integrare (UDI). Potrivit sondajelor preelectorale, UDI avea un avantaj apreciabil faţă de celelalte partide albaneze: Partidul Democrat al Albanezilor (DPA), condus de Arben Xhaferi, şi Partidul pentru Prosperitatea Democratică (PDP), condus de Abdurahman Aliti. Potrivit aceloraşi sondaje, la patru ani după ce s-a pronunţat pentru VRMO-DPMNE (Organizaţia internă revoluţionară - Partidul Democratic pentru Unitatea Naţională Macedoneană), partidul actualului premier Ljubco Georgievski, alegătorii macedoneni înclinau să dea votul liderului opoziţiei, Branko Crvenkovski, care a ocupat funcţia de premier timp de mai mulţi ani, după proclamarea independenţei Macedoniei în 1991. 

Potrivit primelor rezultate preliminare, principalul partid de opoziţie, Uniunea Social-Democrată (SDSM), condus de Branko Crvenkovski, a câştigat alegerile legislative din Macedonia, confirmând sondajele care indicau victoria formaţiunii. Opoziţia social-democrată a câştigat 61 de mandate din cele 120 câte numără forul legislativ din Macedonia. "Suntem învingători absoluţi", a declarat Jani Makraduli, purtător de cuvânt al SDSM. "În acest moment, din cele 450.000 de buletine de vot care au fost numărate, 246.000 de sufragii ne aparţin, în timp ce VMRO-DPMNE a câştigat doar 140.000 de voturi", a precizat el.

Actualul premier naţionalist, Ljubco Georgievski, a acceptat înfrângerea partidului său. Partidul VMRO-DPMNE, al premierului demisionar, va dispune de 33 de locuri în noul parlament. "Este foarte clar că nu vom fi capabili să formăm un nou guvern şi îi felicităm pe învingători", a declarat L. Georgievski, numind actualele alegeri legislative drept "cele mai democratice din istoria Macedoniei". 

În discursul său, B. Crvenkovski a mulţumit electoratului, considerând ca acesta este format din "oameni înţelepţi care au ştiut să-i alegă pe cei care ar trebui să conducă ţara de acum înainte". 

La rândul său, Ali Ahmeti a apreciat că răspunsul energic al alegătorilor reflectă "o imensă dorinţă de a instala o democraţie reală". Uniunea Democrată pentru Integrare condusă de Ali Ahmeti a obţinut 16 mandate, iar Partidul Democratic Albanez, condus de Arben Xhaferi, va avea 7 deputaţi în noul legislativ, trei locuri urmând a fi împărţite între alte două formaţiuni ale comunităţii albaneze.

*

Potrivit observatorilor, partidele de opoziţie din Macedonia au îndepărtat actuala coaliţie guvernamentală, câştigând primele alegeri organizate de la încetarea rebeliunii armate a etnicilor albanezi. Agenţiile internaţionale de presă au apreciat faptul că "electoratul, saturat de violenţe etnice, şi-a exprimat nemulţumirea faţă de actualul guvern". 

Ministrul german al afacerilor externe, Joschka Fischer, a salutat faptul că alegerile legislative din Macedonia s-au desfăşurat "paşnic şi într-o atmosferă generală de respect", rata înaltă de participare la vot demonstrând "maturitatea democratică a ţării". "A fost făcut un pas important spre o mai mare stabilitate în regiune, ca şi spre aplicarea unor acorduri de pace", a precizat şeful diplomaţiei germane, subliniind că aplicarea acestor acorduri reprezintă "cheia viitorului Macedoniei şi a apropierii ei de structurile euroatlantice". 

Joschka Fischer a afirmat că aşteaptă din partea partidelor politice "să respecte rezultatele votului" şi "să fie constituit cât mai curând noul parlament, aşa cum prevede constituţia macedoneană". În acelaşi context, ministrul german de externe a recomandat viitorului guvern de Skopje "să reactiveze fără întârziere apropierea dintre grupurile etnice".

"Macedonia se va confrunta cu o gravă situaţie economică", a declarat directorul Institutului Economic din Skopje, Antonija Josifovska, care a comentat victoria electorală a principalului partid de opoziţie, Uniunea Social Democrată. "Este posibil să ne confruntăm cu o gravă situaţie economică. Încă nu ştim ce va rămâne la buget sau care este punctul de plecare", a afirmat aceasta, adaugând ca viitorul guvern va moşteni o serie de probleme economice. "Primul lucru pe care va trebui să-l facă noul guvern de la Skopje este reluarea negocierilor cu Fondul Monetar International, negocieri suspendate în urma numeroaselor dezacorduri privind problema bugetului, între guvernul care se afla la conducere şi FMI", a precizat aceasta. 

Directorul Institutului Economic preconizează pentru Macedonia un program de dezvoltare, în care accentul să se pună pe reconstrucţie, export şi o politică macro-economică. 

 

4. Alegerile legislative din Suedia

 

Premierul suedez Goran Persson a câştigat, la 15 septembrie a.c., un al treilea mandat pentru social-democraţi, în cadrul unui scrutin ce a demonstrat, potrivit analiştilor, că suedezii preferă un "stat social" generos şi un sector public dezvoltat.

Analiştii politici apreciază că "victoria lui G. Persson înseamnă, totodată, că omul politic suedez care se bucură de cel mai mare respect pe pieţele financiare va fi cel care va organiza în Suedia referendumul privind aderarea la moneda unică europeană". De asemenea, aceştia remarcă faptul că "scrutinul de duminică a arătat că ataşamentul suedezilor pentru politica social-democraţilor a rezistat curentului conservator care a răsturnat în ultimii ani mai multe guverne de stânga europene, avansul social-democrat suedez punând capăt unei serii de succese ale dreptei în Europa, căreia i-au căzut victimă guvernele de stânga din Franţa, Olanda, Portugalia, Danemarca sau Norvegia. În plus, rezultatul scrutinului este de natură să-l încurajeze pe cancelarul german social democrat, Gerhard Schroeder, a cărui coaliţie cu Verzii a înregistrat un uşor avans faţă de conservatori în perspectiva viitoarelor alegeri din Germania". 

"Este un succes fantastic", a afirmat G. Persson, care a condus până acum un guvern minoritar, în cadrul căruia social-democraţii se bucurau în Parlament de sprijinul Partidului de Stânga şi a Partidului Ecologist. G. Persson şi-a exprimat speranţa că va colabora în continuare cu cele două formaţiuni, dar a lansat şi o invitaţie către alte formaţiuni să i se alăture. "Ar mai putea fi şi alte partide care vor să fie cu noi şi să-şi asume responsabilitatea pentru Suedia, dar, fireşte, eu vreau să cooperez cu Verzii şi Partidul de Stânga - poate şi cu alte partide", a spus premierul suedez. 

Potrivit rezultatelor date publicităţii, Partidul Social-Democrat a obţinut 40% din voturile exprimate şi 144 de locuri în Parlament (ceea ce reprezintă un plus 3,6% şi 13 locuri faţă de alegerile legislative anterioare), în timp ce Partidul de Stânga a obţinut 8,4% din voturi şi 30 de mandate (ceea ce reprezintă o scădere de 3,6% şi 13 mandate), iar Verzii au obţinut 4,6% din voturi şi 17 mandate. În total, forţele de stânga au obţinut 53% din sufragii şi 191 mandate din totalul de 349. În acelaşi timp, cele patru partide ale opoziţiei de dreapta, ce s-au prezentat sub o platformă comună, au primit 43,8% din voturi şi 158 de mandate, cu unul mai puţin decât în legislatura actuală. 

Analizând rezultatele forţelor de dreapta, analiştii apreciază că scrutinul a marcat un important avans al liberalilor, care au devenit al treilea partid din Suedia, cu 13,4% din voturi şi 48 mandate (ceea ce reprezintă un plus de 8,7% şi 31 de mandate faţă de alegerile anterioare). Acest scor, o triplare a rezultatului obţinut în alegerile din 1998, se datorează în mare parte propunerilor sale de reformă în domeniul politicii de imigrare şi integrare a străinilor. Marii învinşi ai scrutinului sunt conservatorii, care au primit doar 15,1% din voturi şi 55 mandate (ceea ce reprezintă o scădere de 7,8% şi 27 mandate). 

Dintr-un total de 6,7 de milioane de alegători înscrişi, participarea la vot a fost de 79%.

*

Într-un comentariu pe tema alegerilor legislative din Suedia, agenţia "France Presse" relatează că suedezii se plâng fără încetare de degradarea statului lor providenţial, dar i-au reales, la 15 septembrie, pe "fondatorii modelului suedez", social-democraţii vinovaţi de dezamăgirile din prezent. "Este o situaţie tipic suedeză (...), suedezii cred cu adevărat că social-democraţii reprezintă singurul partid capabil să guverneze", se apreciază în comentariul citat. 

Potrivit analiştilor "France Press", «social-democraţii au condus Suedia timp de 48 de ani din ultimii 57, creând "modelul social suedez", cu accesul tuturor la îngrijiri medicale, cu alocaţii familiale, cu dreptul generos la o locuinţă, cu rată mică a şomajului, cu gratuitate în învaţământ şi concediu de maternitate de un an. Dar îngrijorarea electoratului sudez s-a focalizat, în ultima vreme, pe deteriorarea constantă în ultimii ani a sistemului medical şi de învăţământ: liste lungi de aşteptare pentru internare, distanţe mari de parcurs până la spital pentru unele femei gravide, clase şcolare suprapuse, nivel slab la matematici etc. 

Într-o manieră surprinzătoare, impozitele mari, necesare pentru finanţarea sistemului social generos, nu au fost abordate în campania electorală, decât ca un subiect marginal. Pe de altă parte, în ultimii ani, social-democraţii au glisat spre centru, operând privatizări, ei nu mai vorbesc despre ei ca partid socialist, iar retorica lor este mult mai nuantaţă. Însă comparativ cu opoziţia de dreapta, ei apar încă a fi cei mai buni apărători ai sistemului social acum ameninţat».

 

5. Analize ale situaţiei politice internaţionale la un an după atentatele teroriste din septembrie 2001 

 

Una dintre cele mai importante agenţii de ştiri a SUA, "United Press International", a dat publicităţii, la 10 septembrie a.c., un amplu documentar privind atât perioada de timp scursă de la atentatele din septembrie 2001, cât şi situaţia actuală care prefigurează un nou conflict internaţional:

«În săptămânile care au urmat atacurilor din 11 septembrie 2001, comunitatea internaţională s-a coalizat într-o manieră fără precedent în urma apelului lansat de preşedintele SUA, pentru a riposta la cel mai grav atac de pe pământ american din istoria acestei naţiuni. Adunarea Generală a ONU a fost nevoită atunci să îşi anuleze summit-ul anual de la New York, dar la scurt timp secretarul general al ONU, Kofi Annan, a anunţat că va susţine o rezoluţie care să oblige statele membre să blocheze activele reţelei teroriste Al-Qaida.

Aliaţii din NATO ai Statelor Unite au invocat Articolul 5 al Tratatului de la Washington, din 1949, declarând că atacurile contra Pentagonului şi a celor două turnuri de la World Trade Center constituie un atac împotriva tuturor ţărilor membre ale Alianţei Nord-Atlantice.

Peste numai câteva zile, Organizaţia Statelor Americane (OSA), Asociaţia Naţiunilor din Asia de Sud-Est (ASEAN), Organizaţia Unităţii Africane (OUA) şi chiar Organizaţia Conferinţei Islamice (OCI) au condamnat atacurile din 11 septembrie. 

Chiar şi statele considerate de către Departamentul de Stat al SUA drept "susţinătoare ale terorismului" au transmis condoleanţe poporului american (…). Un an mai târziu, preşedintele G.W. Bush cere comunităţii internaţionale să extindă războiul contra terorismului şi la Irak. 

Cancelarul german, Gerhard Schroeder, şi-a declarat clar opoziţia faţă de o acţiune unilaterală împotriva Irakului, în timp ce aproape toate statele arabe cu excepţia Kuweitului - care a fost invadat de Irak în 1990 - au avertizat că un atac contra acestui stat va face ca situaţia din regiune să devină explozivă». 

Potrivit analiştilor americani, pentru a înţelege politica Administraţiei americane de a acţiona pentru înlocuirea regimului de la Bagdad, este interesant de examinat, succint, comportamentul Irakului imediat după 11 septembrie 2001. 

«Singurul guvern care nu a transmis o scrisoare de condoleanţe SUA pentru atacurile din 11 septembrie a fost cel al lui Saddam Hussein. Într-un comentariu difuzat pe 12 septembrie 2001, un ziarist de la o televiziune occidentală îl cita pe Saddam Hussein, care a afirmat, adresându-se unui apropiat colaborator, că “indiferent de sentimentele faţă de ceea ce s-a întâmplat în Statele Unite, SUA au cules roadele regulilor pe care le-au impus în lume”. Câteva săptămâni mai târziu, Udai Hussein, fiul liderului irakian, l-a felicitat pe Ossama bin Laden pentru "reuşita" atacurilor de la WTC şi Pentagon. 

La Washington au apărut informaţii privind o întâlnire între Mohammad Atta, unul dintre autorii atentatelor şi ofiţeri irakieni de contrainformaţii, desfăşurată cu numai câteva săptămâni înaintea tragicelor evenimente din 11 septembrie 2001. Chiar dacă nu au afirmat răspicat acest lucru, majoritatea oficialilor americani sunt convinşi de necesitatea unui atac contra Irakului. În 1998, pe când nu îndeplineau funcţiile actuale din Administraţia preşedintelui George W. Bush, Donald Rumsfeld, actual ministru al apărării, adjunctul său, Paul Wolfowitz şi Richard Armitage, în prezent adjunct al secretarului de stat al SUA, au semnat o scrisoare adresată liderului de atunci de la Casa Albă, Bill Clinton, în care îi cereau să recunoască opoziţia irakiană drept un guvern în exil şi să acţioneze militar pentru a înlătura regimul lui Saddam Hussein».

*

La rândul său, agenţia chineză de presă "Xinhua" apreciază că, după atentatele teroriste împotriva SUA de la 11 septembrie 2001 şi după lansarea campaniei antiteroriste, punctele fierbinţi ale planetei: Afganistan, Caşmir şi Orientul Mijlociu, au devenit şi mai turbulente.

«Afganistanul, ţară care a cunoscut lungi perioade de tulburări interne, a devenit după 11 septembrie 2001 un centru al atenţiei comunităţii internaţionale, ceea ce nu a adus însă mai multă stabilitate. Campania militară a coaliţiei internaţionale condusă de SUA a reuşit să înlăture regimul taliban şi Loya Jirga (marea adunare tradiţională afgană) a ales în iunie a.c. un guvern democratic. Dar toate eforturile nu au transformat Afganistanul într-o ţară stabilă. 

La 5 septembrie a.c., preşedintele afgan, Hamid Karzai, a supravieţuit unei tentative de asasinat. În luna iunie, însă, vicepreşedintele Haji Abdul Qadir a fost asasinat în faţa Ministerului Problemelor Publice din Kabul. Pe întreg teritoriul Afganistanului au avut loc o serie de atentate, iar forţele americane au cunoscut pierderi serioase în urma confruntărilor cu rămăşiţele regimului taliban şi ale reţelei teroriste Al Qaida din această ţară. 

Anul 2002 a marcat şi o agravare a crizei din Caşmir. După atentatele de la 11 septembrie, India a descris violenţele din regiune drept acte de terorism şi a acuzat Pakistanul că sprijină "terorismul transfrontalier", după atentatul împotriva Parlamentului indian din New Delhi şi atacurile asupra bazelor militare indiene. Ca urmare, India şi Pakistanul au desfăşurat forţe considerabile la frontiera comună şi s-au aflat, vreme îndelungată, pe picior de război. 

În Orientul Mijlociu, Israelul a profitat de campania împotriva terorismului pentru a lansa acţiuni antiteroriste în fâşia Gaza şi în Cisiordania. Guvernul israelian a acuzat Autoritatea Naţională Palestiniană că este "o entitate care sprijină terorismul" şi l-a izolat pe preşedintele acesteia, Yasser Arafat, timp de mai multe zile în cartierul său general de la Ramallah. Poziţia Israelului a determinat un nou val de atacuri antiisraeliene din partea grupărilor propalestiniene radicale, precum Jihadul Islamic sau Hamas. 

Atentatele de la 11 septembrie 2001 au avut un impact major asupra aşa-numitelor puncte fierbinţi ale planetei, cu toate că, prin intervenţia benefică a comunităţii internaţionale, s-a reuşit evitarea izbucnirii unor conflicte de proporţii».

*

Agenţia americană "Associated Press" analizează rezultatele luptei împotriva terorismului. 

«La un an după atentatele teroriste de la 11 septembrie împotriva Pentagonului şi World Trade Center nu se poate afirma că SUA au obţinut o victorie în lupta împotriva reţelei teroriste Al Qaida, succesele alternând cu eşecuri de proporţii, cum ar fi eşecul de a-l captura pe Ossama bin Laden», apreciază analiştii americani. 

«După campania militară din Afganistan, în care SUA au capturat aproximativ 700 de militanţi ai Al Qaida şi ai fostului regim taliban de la Kabul, lupta împotriva reţelei teroriste a lui Ossama bin Laden a continuat pretutindeni unde s-au găsit ramificaţii ale acesteia. Mii de suspecţi au fost arestaţi, au fost obţinute sute de informaţii privind Al Qaida şi planurile acesteia, dar nu se poate încă afirma că reţeaua teroristă a fost distrusă. 

Un raport al Organizaţiei Naţiunilor Unite, dat publicităţii luna trecută, arată că celule ale Al Qaida sunt în continuare active în aproximativ 40 de state, că reţeaua teroristă continuă să menţină legăturile cu alte mişcări radicale, să recruteze sute de persoane şi să îşi finanţeze armele şi activităţile, în pofida campaniei de distrugere a surselor ei de finanţare. 

"În pofida acţiunilor de succes din ultimele luni, Al Qaida este, după toate aparenţele, teafără şi pregătită să lovească din nou, cum, când şi unde doreşte", se precizează în raportul ONU. În schimb, se poate spune că una din marile victorii ale campaniei antiteroriste a fost adâncirea cooperării SUA cu statele arabe şi statele din Asia Centrală şi de Sud-Est în domeniul schimbului de informaţii privind organizaţiile teroriste. În raport se apreciază faptul că SUA au reuşit să obţină un sprijin solid pentru a preveni repetarea tragediei de la 11 septembrie. Potrivit acestui raport, SUA, în colaborare cu aliaţii lor, au reuşit să prevină o serie de atacuri împotriva unor obiective americane în Liban, Turcia, Grecia, Malayezia, Indonezia, Franţa, Bosnia-Herţegovina, Belgia, Republica Cehă, Australia şi India». 

